|  |  |  |
| --- | --- | --- |
| **O‘ZBEKISTON RESPUBLIKASI**  **OLIY VA O‘RTA МАХSUS ТА’LIM VAZIRLIGI HUZURIDAGI “MA’NAVIYAT VA MA’RIFAT” MARKAZI** |  | **“SPIRITUALITY AND EDUCATIONAL” CENTRE UNDER THE HIGH AND SECONDARY MINISTRY OF EDUCATION THE**  **REPUBLIC OF UZBEKISTAN** |
| 100095, Тoshkent shahar, Talabalar shaharchasi, Talabalar ko’chasi, 70  Теlefon: (998-71) 246-95-43 Faks: (998-71) 246-64-75  e-mail: mm.markaz@umail.uz | 100095,Tashkent city,Talabalar city,Street Talabalar,70  Phone:(998-71) 246-95-43 Fax: (998-71) 246-64-75  e-mail: mm.markaz@umail.uz |

\_\_\_\_\_\_\_\_\_\_\_\_\_\_ №\_\_\_\_\_\_\_\_\_\_\_\_\_\_\_

**Олий таълим муассасалари ректорлари ва филиаллар директорларига**

Олий таълим муассасаларида ўтказиладиган “Ахборот ва мураббийлик соати” машғулотлари Намунавий режасига мувофиқ, 2019/2020-ўқув йилининг тўққизинчи ҳафтасида ўтказиладиган “Ахборот ва мураббийлик соати” машғулотлари материаллари иловага мувофиқ юборилмоқда.

Шу муносабат билан, Сиздан мазкур ҳафта давомида ўтказиладиган “Ахборот ва мураббийлик соати” машғулотларини **“Буюк аждодларга эҳтиром”** (Шижоатли)мавзусида юқори савияда ўтказилишини таъминлашингиз сўралади.

Машғулотлар вазирликнинг 2019 йил 24 августдаги 87-02-1986-сонли хатида қайд этилган қуйидаги эслатмалар асосида ташкиллаштирилиши лозим:

“Ахборот ва мураббийлик соати” 4 босқичдан иборат бўлади.

**1-босқич (20 дақиқа).** Ахборотлардан хабардорлик ва янги норматив-ҳуқуқий ҳужжатлар билан қисқача танишиш. Мазкур масала бўйича матн ҳар бир олий таълим муассасаси томонидан дарс ўтиладиган кундан бир кун аввал тайёрланади.

**2-босқич (20 дақиқа).** Ахборот соати мавзусини ёритиш.Бу босқич иловада берилган мавзу матни асосида ўтказилади.

**3-босқич (20 дақиқа).** Талабалар билан фазилатлардан бири ҳақида суҳбатлашиш ва шу фазилатни кенг тарғиб қилиш. Мазкур фазилатнинг зидди бўлган иллатдан сақланишга чорлаш. Ҳар бир мавзуда келтирилган фазилат маъно-мазмуни ёритилиб, улар ҳақида ҳадис, мақол, ҳикматли сўз, ривоят ва бошқалар келтирилиши лозим.

**4-босқич (20 дақиқа).** Бадиий адабиётлар билан танишиш босқичи. Мазкур босқичда албатта шу ой учун мўжалланган китоб ҳақида қисқача маълумот берилиши лозим.

Дарс ўтиш ҳафтасидаги вазиятга қараб мавзулар олий таълим муассасалари томонидан ўзгартирилиши ёки бойитилиши мумкин.

Илова:\_\_\_ бет матн ва \_\_\_ та слайд.

**Ҳурмат билан,**

**“Маънавият ва маърифат”**

**маркази директори О.А.Худайназаров**

Ижрочи: А.Раҳимов,[markaz.mtg@edu.uz](mailto:markaz.mtg@edu.uz)

Тел.: 246-95-43

*Марказнинг 2019 йил “\_\_\_\_” октябрдаги*

*\_\_\_\_\_\_\_\_\_\_\_\_\_\_-сонли хатига илова*

**ЎЗБЕКИСТОН РЕСПУБЛИКАСИДАГИ ИҚТИСОДИЙ,**

**ИЖТИМОИЙ-СИЁСИЙ ВОҚЕАЛАРГА ДОИР**

**МАЪЛУМОТЛАР**

**ЎЗБЕК ТИЛИНИНГ ДАВЛАТ ТИЛИ СИФАТИДАГИ НУФУЗИ ВА МАВҚЕИНИ ТУБДАН ОШИРИШ ЧОРА-ТАДБИРЛАРИ ТЎҒРИСИДА**

**Ўзбекистон Республикаси Президентининг**

**ф а р м о н и**

<http://uza.uz/oz/documents/zbek-tilining-davlat-tili-sifatidagi-nufuzi-va-mav-eini-tubd-22-10-2019>

**ЎЗБЕКИСТОН РЕСПУБЛИКАСИ ҚИШЛОҚ ХЎЖАЛИГИНИ РИВОЖЛАНТИРИШНИНГ 2020-2030 ЙИЛЛАРГА МЎЛЖАЛЛАНГАН СТРАТЕГИЯСИНИ ТАСДИҚЛАШ ТЎҒРИСИДА**

**Ўзбекистон Республикаси Президентининг**

**ф а р м о н и**

<http://uza.uz/oz/documents/zbekiston-respublikasi-ishlo-kh-zhaligini-rivozhlantirishnin-24-10-2019>

**“ОЛМАЛИҚ КОН-МЕТАЛЛУРГИЯ КОМБИНАТИ” АКЦИЯДОРЛИК ЖАМИЯТИНИНГ 70 ЙИЛЛИГИ МУНОСАБАТИ БИЛАН ИШЛАБ ЧИҚАРИШ ИЛҒОРЛАРИДАН БИР ГУРУҲИНИ МУКОФОТЛАШ ТЎҒРИСИДА**

**Ўзбекистон Республикаси Президентининг**

**ф а р м о н и**

<http://uza.uz/oz/documents/olmali-kon-metallurgiya-kombinati-aktsiyadorlik-zhamiyatinin-24-10-2019>

**ОИЛАВИЙ ТАДБИРКОРЛИКНИ РИВОЖЛАНТИРИШ ДАВЛАТ ДАСТУРЛАРИ ДОИРАСИДА АМАЛГА ОШИРИЛАЁТГАН ЛОЙИҲАЛАРНИ КРЕДИТЛАШ ТАРТИБИНИ ТАКОМИЛЛАШТИРИШНИНГ ҚЎШИМЧА ЧОРА-ТАДБИРЛАРИ ТЎҒРИСИДА**

**Ўзбекистон Республикаси Президентининг**

**қ а р о р и**

<http://uza.uz/oz/documents/oilaviy-tadbirkorlikni-rivozhlantirish-davlat-dasturlari-doi-25-10-2019>

**ЎЗБЕКИСТОН РЕСПУБЛИКАСИ ИЧКИ ИШЛАР ИДОРАЛАРИ ХОДИМЛАРИ КУНИ МУНОСАБАТИ БИЛАН БИР ГУРУҲ ХОДИМЛАРНИ МУКОФОТЛАШ ТЎҒРИСИДА**

**Ўзбекистон Республикаси Президентининг**

**ф а р м о н и**

<http://uza.uz/oz/documents/zbekiston-respusdblikasi-ichki-ishlar-idoralari-khodimlari-kun-25-10-2019>

**ҚИШЛОҚ ХЎЖАЛИГИДА СУВ ТЕЖОВЧИ ТЕХНОЛОГИЯЛАРНИ ЖОРИЙ ЭТИШНИ РАҒБАТЛАНТИРИШ МЕХАНИЗМЛАРИНИ КЕНГАЙТИРИШ ЧОРА-ТАДБИРЛАРИ ТЎҒРИСИДА**

**Ўзбекистон Республикаси Президентининг**

**қ а р о р и**

<http://uza.uz/oz/documents/ishlo-kh-zhaligida-suv-tezhovchi-tekhnologiyalarni-zhoriy-et-25-10-2019>

**ШАВКАТ МИРЗИЁЕВ: ЎЗБЕК ТИЛИ ХАЛҚИМИЗ УЧУН МИЛЛИЙ ЎЗЛИГИМИЗ ВА МУСТАҚИЛ ДАВЛАТЧИЛИК ТИМСОЛИ, БЕБАҲО МАЪНАВИЙ БОЙЛИК, БУЮК ҚАДРИЯТДИР**

**Янги муҳташам Халқаро конгресс марказида 21 октябрь куни ўзбек тилига давлат тили мақоми берилганининг ўттиз йиллигига бағишланган тантанали маросим бўлиб ўтди.**

Маросимда Ўзбекистон Республикаси Президенти Шавкат Мирзиёев иштирок этди.

Давлатимиз раҳбари йиғилганларни, бутун халқимизни ушбу тарихий сана билан табриклади.

- Дунёдаги қадимий ва бой тиллардан бири бўлган ўзбек тили халқимиз учун миллий ўзлигимиз ва мустақил давлатчилик тимсоли, бебаҳо маънавий бойлик, буюк қадриятдир. Кимда-ким ўзбек тилининг бор латофатини, жозибаси ва таъсир кучини, чексиз имкониятларини ҳис қилмоқчи бўлса, мунис оналаримизнинг аллаларини, минг йиллик достонларимизни, ўлмас мақомларимизни эшитсин, бахши ва ҳофизларимизнинг сеҳрли қўшиқларига қулоқ тутсин, - деди Президент.

Ўзбек тили туркий тиллар оиласига мансуб энг йирик тиллардан биридир. Дунё миқёсида бу тилда 50 миллионга яқин одам сўзлашади.

Мустабид тузум даврида тилимизни йўқотишга кўп уринишлар бўлган эди. Лекин халқимиз ўз она тилини – миллий ғурурини сақлаб қолди. Миллатпарвар зиёлилар, тилимиз фидойиларининг жонкуярлиги натижасида 1989 йил 21 октябрь куни қабул қилинган қонунга асосан, ўзбек тили мамлакатимизда давлат тили мақомига эга бўлди.

Ушбу тарихий санадан ўттиз йил ўтиб бу борада яна бир қутлуғ қадам қўйилди. Президентимиз 2019 йил 21 октябрь куни «Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида» фармон қабул қилди. Унга биноан 21 октябрь санаси юртимизда “Ўзбек тили байрами куни” деб белгиланди. Она тилимиз фидойилари, бутун халқимиз бу хушхабарни катта хурсандчилик билан қарши олди.

Президент она тилимизнинг давлат ва жамият ҳаётидаги таъсири ва мавқеини янада ошириш, “Давлат тили ҳақида”ги қонунни бугунги кун талабларидан келиб чиқиб такомиллаштириш зарурлигини таъкидлади. Бу борадаги долзарб вазифаларни кўрсатиб ўтди.

- Ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни, она ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз керак, - деди Шавкат Мирзиёев. - Бу олижаноб ҳаракатни барчамиз ўзимиздан, ўз оиламиз ва жамоамиздан бошлашимиз, она тилимизга, урф-одат ва қадриятларимизга ҳурмат, Ватанга меҳримизни амалий фаолиятда намоён этишимиз керак.

Тантанали тадбирда депутат ва сенаторлар, ҳукумат аъзолари, давлат ва жамоат арбоблари, дипломатик корпус вакиллари, тилшунос олимлар ва педагоглар, ёшлар иштирок этди.

**ПРЕЗИДЕНТ ШАВКАТ МИРЗИЁЕВНИНГ ЎЗБЕК ТИЛИГА ДАВЛАТ ТИЛИ МАҚОМИ БЕРИЛГАНИНИНГ ЎТТИЗ ЙИЛЛИГИГА БАҒИШЛАНГАН ТАНТАНАЛИ МАРОСИМДАГИ НУТҚИ**

Ассалому алайкум, муҳтарам юртдошлар!

Азиз дўстлар!

Авваламбор, мана шу қувончли айёмда барчангизни азим пойтахтимизнинг марказида барпо этилган, куни кеча ишга туширилган муҳташам ва улуғвор кошонада хуш кайфиятда кўриб, қутлаб турганимдан ғоятда бахтиёрман.

Сиз, азизларни, сизларнинг тимсолингизда бутун халқимизни тарихий сана – ўзбек тилига давлат тили мақоми берилганининг ўттиз йиллиги билан самимий муборакбод этаман.

Маълумки, Ўзбекистоннинг замонавий қиёфасини яққол намоён этадиган янги бино ва иморатлар бугун барча шаҳар ва вилоятларимизда кўплаб қад кўтармоқда.

Албатта, уларнинг орасида “Тошкент-Сити” ишбилармонлик маркази алоҳида ажралиб туради.

Гувоҳ бўлиб турганингиздек, “Тошкент-Сити” маркази ўзининг меъморий қиёфасида шаҳарсозлик санъатининг энг сўнгги ютуқларини, архитектура, муҳандислик ва дизайнерлик борасидаги ноёб ва улкан салоҳиятни яққол мужассам этади.

Майдони 80 гектардан иборат ушбу марказни қуришдан асосий мақсад – замонавий, “ақлли шаҳар” барпо этиш, халқаро, хорижий ва маҳаллий банк-молия тузилмалари ва инвесторлар учун жонажон Ватанимиз, биринчи навбатда, гўзал пойтахтимиз жозибадорлигини оширишдан иборат.

Биз Ўзбекистон тараққиётини янги босқичга кўтариш мақсадида ишлаб чиқилган Ҳаракатлар стратегиясини изчил амалга ошираётганимиздан халқимиз ва халқаро ҳамжамият яхши хабардор, албатта. “Тошкент-Сити” марказини барпо этиш ғояси ҳам айнан ўша стратегия билан бир пайтда туғилган эди.

Ўзбекистон тажрибасида биринчи бўлган шундай катта миқёсдаги ва ноёб лойиҳани амалга ошириш учун кўп нарсани янгитдан ўрганишимиз, тинимсиз изланишга тўғри келди.

Қурилиш майдони 1 миллион 600 минг квадрат метрга тенг бўлган янги марказнинг 30 фоизини уй-жойлар, 30 фоизини офислар учун бинолар, яна 30 фоизини савдо мажмуалари, 10 фоизини меҳмонхоналар фонди ташкил этади.

Барчангиз кўриб турибсиз, бугун бу ҳудудда улкан бунёдкорлик ишлари жадал давом этмоқда. Насиб этса, 2021 йилда қурилиш ишлари тўлиқ якунланиб, ушбу марказ халқимизга ва пойтахтимиз меҳмонларига хизмат қилишни бошлайди.

Қисқача айтганда, “Тошкент-Сити” маркази Ўзбекистонда қурилиш ва архитектура соҳасида тараққиётнинг янги даври бошлангани, бу соҳада биз кўп нарсага қодир эканимизни кўрсатади, десак, айни ҳақиқат бўлади.

Ҳозирги вақтда Ўзбекистон ўзининг очиқ ва конструктив сиёсати билан минтақамиздаги йирик сиёсий, иқтисодий ва маданий марказга айланиб бормоқда. Жаҳондаги нуфузли халқаро ташкилот ва тузилмалар, молиявий институтлар, ишбилармон доиралар томонидан Ўзбекистонда қатор тадбирлар, анжуман ва учрашувлар ўтказилмоқда. Табиийки, келгусида бу жараёнлар янада кучаяди, Ўзбекистон яна кўплаб йирик халқаро саммитлар, форум ва симпозиумларга мезбонлик қилади.

Шу маънода, ушбу муҳташам мажмуа нафақат давлатимиз, балки халқаро аҳамиятга эга бўлган янги ғоя ва ташаббуслар туғиладиган, муҳим тарихий ҳужжатлар қабул қилинадиган масканга айланади, деб ишонамиз.

Фурсатдан фойдаланиб, мана шундай муаззам саройнинг бунёдкорларига – моҳир меъмор ва лойиҳачиларга, ишчи-муҳандисларга, чет эллик мутахассисларга, барча иштирокчиларга ўз номимдан, халқимиз номидан чуқур миннатдорчилик билдираман.

Ҳурматли дўстлар!

Мамлакатимизда яратилаётган янги тарих, янги тараққиёт даврининг, халқимиз бунёдкорлик салоҳиятининг амалий ифодаси бўлмиш мана шу бетакрор мажмуада биринчи бўлиб она тилимизга – давлат тилига бағишланган тантанали маросимни ўтказаётганимиз бежиз эмас.

Бугун ушбу муҳташам мажмуага дастлабки азиз меҳмонлар сифатида ташриф буюрган сиз, қадрли юртдошларимизни, муҳтарам фахрийларимизни, она тилимизнинг жонкуяри бўлган зиёлиларимизни, депутат ва сенаторларимиз, фаол ёшларимизни, дипломатик корпус вакилларини чин қалбимдан табриклаш менга катта мамнуният бағишлайди.

Бу муаззам кошона барчамизга, бутун халқимизга муборак бўлсин! Хуш келибсиз, азиз дўстлар!

Қадрли ватандошлар!

Дунёдаги қадимий ва бой тиллардан бири бўлган ўзбек тили халқимиз учун миллий ўзлигимиз ва мустақил давлатчилигимиз тимсоли, бебаҳо маънавий бойлик, буюк қадриятдир.

Кимда-ким ўзбек тилининг бор латофатини, жозибаси ва таъсир кучини, чексиз имкониятларини ҳис қилмоқчи бўлса, мунис оналаримизнинг аллаларини, минг йиллик достонларимизни, ўлмас мақомларимизни эшитсин, бахши ва ҳофизларимизнинг сеҳрли қўшиқларига қулоқ тутсин.

Туркий тилларнинг катта оиласига мансуб бўлган ўзбек тилининг тарихи халқимизнинг кўп асрлик кечмиши, унинг орзу-интилишлари, дарду армонлари, зафарлари ва ғалабалари билан чамбарчас боғлиқдир.

Аждодларимиз, ота-боболаримиз айнан она тилимиз орқали жаҳонга ўз сўзини айтиб келганлар. Шу тилда буюк маданият намуналарини, улкан илмий кашфиётлар, бадиий дурдоналар яратганлар.

Ўтмишда ўлкамизни босиб олган турли ёвуз кучлар бизни аввало ўз тилимиздан, тарихимиз ва маданиятимиздан, дину диёнатимиздан жудо қилишга қайта-қайта уриндилар. Улар эл-юртимиз бошига қандай азоб-уқубатлар, кулфат ва мусибатлар солгани тарихдан яхши маълум.

Аммо жасур ва матонатли халқимиз ҳар қандай оғир синовларда ҳам ўз озодлиги ва истиқлоли учун мардона курашди. Бу йўлда беҳисоб қурбонлар берди. Ҳар қандай зулм ва зўравонликларга қарамасдан, ўз она тилини – миллий ғурурини сақлаб қолди. Нафақат сақлаб қолди, балки уни ҳар томонлама ривожлантириб, бугунги авлодларга безавол етказиб берди.

Бу борада маънавий жасорат ва фидойилик кўрсатган буюк арбобларимиз, адиб ва олимларимиз, уламоларимиз, улуғ санъаткорларимизнинг хотирасини бугун ҳурмат ва эҳтиром билан ёд этамиз.

Ушбу қутлуғ айёмни байрам қилар эканмиз, аввало, 1989 йил 21 октябрь санасини – “Давлат тили ҳақида”ги қонун қабул қилинган кунни эслашимиз ўринлидир.

Юртимизда мустабид тузум ҳали ўз ҳукмини ўтказиб турган ғоят оғир шароитда халқимизнинг тақдири ва келажагини ҳал қиладиган бу қонунни қабул қилиш биз учун осон кечмаган эди.

Қонун лойиҳаси икки марта умумхалқ муҳокамасига қўйилган эди. Унинг атрофида қандай қизғин баҳс ва тортишувлар бўлиб ўтганини, ўйлайманки, кўпчилик юртдошларимиз жуда яхши эслайди. Шахсан мен ҳам ўшанда бу тарихий жараёнларнинг бевосита гувоҳи ва иштирокчиси бўлганман.

Бу муҳим ҳужжатнинг қабул қилинишида фидойи ва ватанпарвар зиёлиларимиз, кенг жамоатчиликнинг қатъий шижоати ҳамда Биринчи Президентимиз муҳтарам Ислом Абдуғаниевич Каримовнинг сиёсий иродаси катта ўрин тутди.

Ўзбек тили давлат тили сифатида халқимизни бирлаштирадиган, жамиятимизни улуғ мақсадлар сари сафарбар этадиган қудратли куч бўлиб майдонга чиқди. Айни вақтда у Ўзбекистоннинг давлат мустақиллиги сари қўйилган биринчи дадил қадам эди.

Бу қонун халқимизнинг ўз тақдирини ўзи белгилаш йўлидаги азму қарорининг ёрқин намоёни бўлди. Орадан икки йил ўтиб, Ўзбекистон Республикасининг давлат мустақиллиги айнан она тилимизда жаҳонга эълон қилинди.

Мамлакатимизнинг Асосий қонуни – Конституциямизнинг ўзбек тилида яратилиши унинг нуфузини янада юксалтирди.

Юртимиз бўйлаб ва халқаро майдонларда она тилимизда янграётган Давлат мадҳияси ҳам қалбларимизда Ватан туйғусини жўш урдиради.

Ўзбек тили ўтган йиллар давомида мамлакатимиздаги юздан ортиқ миллат ва элат вакилларини ўзаро боғлайдиган меҳр-оқибат тилига айланди.

Бундан беш аср муқаддам ҳазрат Алишер Навоий:

“**Турк назмида чу мен тортиб алам,**

**Айладим ул мамлакатни якқалам**”, деб ёзган эди. Яъни, ул зот она тили байроғини баланд кўтариб, бутун эл-улусни, юртларни шу байроқ остида бирлаштирдим, деб ифтихор қилган.

Барчамизга яхши аёнки, она тили – миллат маънавиятининг мустаҳкам пойдеворидир. Улуғ маърифатпарвар бобомиз Абдулла Авлоний таъкидлаганидек, **ҳар бир миллатнинг дунёда борлигини кўрсатадиган ойинаи ҳаёти – бу унинг миллий тили ва адабиётидир**.

Шу маънода дунё ҳамжамиятидан муносиб ўрин эгаллашни мақсад қилиб қўйган ҳар қайси давлат аввало ўз халқининг миллий тили ва маданиятини асраб-авайлашга, ривожлантиришга интилади.

Мустақиллик йилларида она тилимизни том маънода давлат тилига айлантириш йўлида катта чора-тадбирлар амалга оширилди.

Шу ўринда бир фикрга эътиборингизни қаратмоқчиман. Ҳозирги кунда Ер юзида 7 мингдан зиёд тил мавжуд бўлса, уларнинг фақат 200 га яқини давлат тили ёки расмий тил мақомига эга.

Шу нуқтаи назардан қараганда, ўзбек тилига давлат тили мақомини ҳуқуқий жиҳатдан муҳрлаб берган мазкур қонуннинг халқимиз ҳаётидаги ўрни ва аҳамияти беқиёсдир.

Бу тарихий воқеадан сўнг лотин ёзувига асосланган ўзбек алифбосини жорий этиш ҳақида яна бир муҳим қонун қабул қилинди.

Ҳурматли ватандошлар!

Бугун жонажон Ўзбекистонимиз **“Миллий тикланишдан – миллий юксалиш сари”** деган устувор ғоя асосида ўз тараққиётининг янги босқичига дадил қадам қўймоқда. Барча соҳалар билан бирга давлат тилининг жамиятдаги ўрни ва нуфузини ошириш бўйича кенг кўламли ишлар қилинмоқда.

Ҳозирги кунда ўзбек тили давлат тили сифатида сиёсий-ҳуқуқий, иқтисодий-ижтимоий, маънавий-маърифий ҳаётимизда фаол қўлланмоқда, халқаро минбарлардан баралла янграмоқда.

Давлатимиз томонидан маънавий ҳаётимизни янада ривожлантириш, жумладан, таълим-тарбия ишларини замон талаблари асосида ташкил этиш, маданият, санъат ва адабиёт соҳаларини такомиллаштириш, китобхонлик маданиятини ошириш бўйича қабул қилинган ўнлаб фармон ва қарорлар ўзбек тили равнақига бевосита хизмат қилмоқда.

Бу ҳақда гапирганда, кейинги йилларда она тилимизда фаолият юритадиган юзлаб боғчалар, мактаблар, олий ўқув юртлари, янги газета ва журналлар, теле-радио каналлар, нашриётлар, маданий-маърифий муассасалар, кутубхоналар ташкил этилаётганини қайд этиш лозим.

Алишер Навоий номидаги Тошкент давлат ўзбек тили ва адабиёти университетининг фаолияти йўлга қўйилди. Бу ерда фольклоршунослик, диалектология, туркология, матншунослик каби йўналишлар очилди.

Бу борада янги ўқув дастурлари яратилаётгани, дарслик ва қўлланмалар, рисола ва монографиялар нашр этилаётгани, илмий анжуманлар, оммавий ахборот воситаларида ўзбек тилининг бугуни ва истиқболи ҳақида амалий таклиф ва ташаббуслар билдирилаётгани ғоят муҳим аҳамиятга эга.

Хабарингиз бор, азим пойтахтимиз марказидаги Миллий боғ ҳудудида Адиблар хиёбони бунёд қилинмоқда. Бу гўзал масканда барпо этилаётган ёдгорлик мажмуалари адабиётимизнинг буюк намояндалари, ўзбек тилининг чинакам жонкуярлари хотирасига бағишлангани айниқса эътиборлидир.

Она тилимиз ва миллий адабиётимизни улуғлаш, унинг бой хазинаси, таровати ва нафосатини ёш авлодимизга етказиш мақсадида юртимизда атоқли шоир ва адибларимиз номларидаги ижод мактабларини ташкил этдик. Муҳаммад Ризо Огаҳий, Исҳоқхон Ибрат, Абдулла Қодирий, Ҳамид Олимжон ва Зулфия, Эркин Воҳидов, Абдулла Орипов, Ибройим Юсупов, Ҳалима Худойбердиева, Муҳаммад Юсуф номидаги ижод мактабларида энг аввало ўзбек тили ва адабиётини, бадиий ижод сирларини чуқур ўрганиш учун барча шароит яратилмоқда.

Ҳозирги вақтда ўзбек тилида сўзлашувчилар сони жаҳон миқёсида 50 миллион кишига яқинлашиб қолди. Бу она тилимизнинг дунёдаги йирик тиллардан бирига айланиб бораётганидан далолат беради.

Бугунги кунда халқаро майдонда обрў-эътибори тобора юксалиб бораётган Ўзбекистонимизни дунёга тараннум этишда она тилимиз ҳам катта ҳисса қўшмоқда.

Ўзбек тили Америка Қўшма Штатлари, Буюк Британия, Германия, Франция, Швеция, Россия, Украина, Хитой, Япония, Жанубий Корея, Ҳиндистон, Туркия, Афғонистон, Озарбайжон, Тожикистон, Қозоғистон, Туркманистон, Қирғизистон каби давлатларнинг 60 га яқин университети ва 100 дан зиёд мактабида ўрганилмоқда. Ўзбек тили ва адабиёти бўйича илмий изланишлар олиб бораётган чет эллик олим ва тадқиқотчилар сони йил сайин кўпаймоқда.

Шу борада мамлакатимизнинг хориждаги элчихоналари ва дипломатик ваколатхоналари қошида **“Ўзбек тилининг дўстлари”** клублари ташкил этилаётганини биз ҳар томонлама қўллаб-қувватлаймиз.

Фурсатдан фойдаланиб, бугунги қувончимизга шерик бўлаётган чет давлатларнинг муҳтарам элчиларига, халқаро ташкилотлар вакилларига уларнинг юртларида ўзбек тилига кўрсатилаётган ҳурмат ва эътибор учун ташаккур изҳор этаман. Айниқса, Ўзбекистондаги хизмат фаолияти давомида ўзбек тилини ўрганиб, фаол мулоқот қилаётган хорижий дипломатларга алоҳида миннатдорчилик билдирмоқчиман.

Сизларга яхши маълум, яқинда Ўзбекистон Туркий тилли давлатлар ҳамкорлик кенгашига аъзо бўлди. Бу, ўз навбатида, нафақат ўзаро иқтисодий ҳамкорликни кучайтиришга, балки туркий тиллар, жумладан, ўзбек тилининг халқаро мақомини юксалтиришга хизмат қилади.

Кенгаш саммитида билдирган ташаббусларимиз, хусусан, қардош халқлар адабиётининг энг сара намуналари мужассам бўлган юз жилдлик **“Туркий адабиёт хазинаси”** китоблар туркумини аъзо давлатларнинг она тилларида нашр этиш таклифимиз ижобий қабул қилинди.

Азиз дўстлар!

Давлат тилини ривожлантиришга қаратилган ишларимизнинг мантиқий давоми сифатида бугун мамлакатимизда яна бир муҳим қадам қўйдик. Мен бугун **“Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”**ги фармонга имзо чекдим. Унга биноан “Давлат тили ҳақида”ги қонун қабул қилинган куннинг улкан тарихий ўрни ва аҳамиятидан келиб чиққан ҳолда, 21 октябрь санаси юртимизда **“Ўзбек тили байрами куни”**деб белгиланди.

Ўйлайманки, ўзбек тили байрамининг мамлакатимиз ва халқаро миқёсда кенг нишонланиши халқимизнинг миллий руҳи ва ғурурини юксалтириш билан бирга, давлат тилини ҳаётимизда тўлақонли жорий этишга хизмат қилади.

Ушбу фармонда она тилимизнинг келгуси тараққиётига оид кўплаб масалалар қаторида **Вазирлар Маҳкамасида Давлат тилини ривожлантириш бўйича алоҳида тузилма** ташкил этилганини ҳам сизларга маълум қилмоқчиман.

Бу тузилма давлат тили тўғрисидаги қонун ҳужжатларига риоя қилинишини, соҳага оид муаммоларни таҳлил этиб, бу борада ягона давлат сиёсати амалга оширилишини таъминлайди.

Айни пайтда дунёда илм-фан ва технологиялар шиддат билан ривожланиб, мамлакатимизнинг халқаро ҳамкорлик алоқалари тобора кенгаймоқда. Натижада ҳаётимизга четдан кўплаб янги тушунча, сўз ва иборалар кириб келмоқда.

Глобаллашув шароитида миллий тилимизнинг софлигини сақлаш, унинг луғат бойлигини ошириш, турли соҳаларда замонавий атамаларнинг ўзбекча муқобилини яратиш, уларнинг бир хил қўлланишини таъминлаш долзарб вазифа бўлиб турибди.

Тўғрисини айтиш керак, бу масалада ҳам оқсоқлигимиз бор эди. Шу муносабат билан фармонда янги сўз ва атамаларни расмий истеъмолга киритиш борасидаги ишларни тартибга соладиган **Атамалар комиссияси**ни тузиш масаласини ҳам назарда тутдик.

**Она тилимиз – миллий маънавиятимизнинг битмас-туганмас булоғидир. Шундай экан, унга муносиб ҳурмат ва эҳтиром кўрсатиш барчамизнинг нафақат вазифамиз, балки муқаддас инсоний бурчимиздир.**

Давлат тилига бўлган доимий эътибор ва ғамхўрлик мамлакатимизда бундан буён ҳам изчил давом эттирилади.

Қадрли юртдошлар!

Маълумки, Ватанимиз неча юз йиллар мобайнида буюк цивилизация ва маданият марказларидан бири бўлган. Қадимдан диёримизда халқимиз билан бирга турли миллат вакиллари елкадош, аҳил ва ҳамжиҳат бўлиб, тинч ва осойишта муҳитда яшаб келадилар.

Ўз тилини ҳурмат қилган маърифатли эл бошқаларнинг она тилига ҳам чуқур ҳурмат билан қарайди. Ўзбекистондаги бағрикенглик сиёсати туфайли, ҳозирда юртимизда ягона оила бўлиб яшаётган 130 дан зиёд миллат ва элат вакилларига ўз она тили, урф-одат ва қадриятларини ривожлантириши учун ҳамма шарт-шароитлар яратилмоқда. Тошкент шаҳри ва жойларда фаолият кўрсатаётган 140 га яқин миллий маданий марказ айни шу мақсадга хизмат қилмоқда.

Мамлакатимизда таълим-тарбия муассасалари ва оммавий ахборот воситалари ўзбек тили билан бирга қорақалпоқ, рус, қозоқ, қирғиз, тожик, туркман тилларида фаолият олиб бораётгани халқаро жамоатчилик томонидан ижобий ҳодиса сифатида эътироф этилмоқда.

Доно халқимиз “Тил билган – эл билади” дейди. Бу борада буюк боболаримиз ибрат ва намуна кўрсатганлар. Хусусан, Мусо Хоразмий, Абу Райҳон Беруний, Абу Али Ибн Сино, Имом Бухорий, Аҳмад Фарғоний, Маҳмуд Замахшарий, Алишер Навоий каби улуғ аждодларимиз ўнлаб тилларни пухта билганлари учун ҳам жаҳон илм-фанининг юксак чўққиларини забт этганлар.

Бугунги кунда юртимиздаги таълим масканларида инглиз, рус, немис, француз, испан, итальян, араб, форс, турк, хитой, япон, корейс, ҳинд ва урду тиллари чуқур ўқитилаётгани бу анъаналар давом этаётганининг ёрқин ифодасидир.

Биз ёшларимизнинг жаҳон тилларини эгаллашга бўлган улкан қизиқиш ва интилишларини ҳар доим қўллаб-қувватлаймиз.

Мен бугун азиз болаларимизга мурожаат қилиб, улуғ аллома, XX аср бошида олти тилли – ўзбек, араб, форс, ҳинд, турк ва рус тилларида луғат тузган Исҳоқхон Ибратнинг мана бу ҳикматли сўзларини эслатмоқчиман: **“Бизнинг ёшлар албатта бошқа тилни билиш учун саъй-ҳаракат қилсинлар, лекин аввал ўз она тилини кўзларига тўтиё қилиб, эҳтиром кўрсатсинлар. Зеро, ўз тилига садоқат – бу ватаний ишдир”.**

Ўйлайманки, бу сўзларга ортиқча изоҳнинг ҳожати йўқ.

Ҳурматли анжуман қатнашчилари!

Она тилимизнинг давлат ва жамият ҳаётидаги таъсири ва мавқеини янада ошириш бўйича олдимизда ўта муҳим ва долзарб вазифалар турибди.

Аввало, бундан ўттиз йил муқаддам қабул қилинган “Давлат тили ҳақида”ги қонунни бугунги кун талаблари нуқтаи назаридан ҳар томонлама чуқур таҳлил қилиб, такомиллаштириш зарурати сезилмоқда.

Яна бир муҳим вазифа фундаментал тадқиқотлар, замонавий ахборот ва коммуникация технологиялари, саноат, банк-молия тизими, юриспруденция, дипломатия, ҳарбий иш, тиббиёт ва бошқа тармоқларда давлат тилини тўлақонли қўллаш билан боғлиқ.

Ўзбек тилининг қўлланиш доирасини кенгайтириш, мамлакатимизда яшаётган турли миллатларга мансуб ватандошларимизнинг давлат тилини ўрганишлари учун тегишли шароит яратиб бериш, юртимизда ва хорижда ўзбек тилини ўргатадиган ўқув марказларини кўпайтириш зарур.

Шу мақсадда янги дарсликлар, қиёсий ва турли соҳаларга оид луғатлар, иш юритиш ва сўзлашув қўлланмалари нашр этиш, лотин ёзувига асосланган ўзбек алифбосини такомиллаштириш, бу тизимга тўлиқ ўтиш бўйича ҳали кўп иш қилишимиз керак.

Шунингдек, ўзбек тилининг ўзига хос хусусиятлари, шевалари, тарихий тараққиёти, унинг истиқболи билан боғлиқ илмий тадқиқотлар самарасини ошириш, кадрлар тайёрлаш сифатини тубдан яхшилашга эришмоғимиз зарур. Бу ишлар учун молиявий ресурслар ва маблағларни асло аямаслигимиз керак.

Ўзининг бебаҳо асарлари билан она тилимизнинг қадрини ва қаддини тиклаган буюк мутафаккир аждодимиз Алишер Навоий ҳаёти ва ижодининг мукаммал энциклопедиясини яратиш ҳам олдимизда турган долзарб вазифалардан биридир.

Айни пайтда аҳоли, айниқса, ёшларимиз турли маълумотларни асосан Интернет ва ижтимоий тармоқлардан олмоқда. Бинобарин, она тилимизни жозибали ва қизиқарли тарзда тақдим этиш, бунинг учун ўзбек тилининг компьютер дастурларини, онлайн дарсликлар, электрон луғатларни яратиш керак. Интернет имкониятларидан тўлиқ фойдаланиб, ўзбек тилини кенг тарғиб этиш бўйича ишларимизни кучайтиришимиз лозим.

Давлат тили масаласи миллий ғоямизнинг асосий тамойилларидан бири бўлиши зарур. Ёш авлод қалбига она тилимизни болаликдан сингдириш мақсадида таълимнинг барча босқичларида ўзбек тилини замонавий ва инновацион технологиялар асосида мукаммал ўргатишга алоҳида эътибор қаратишимиз лозим. Токи, болаларимиз ўзбек тилида равон ўқийдиган, равон ёзадиган ва теран фикрлайдиган инсонлар бўлиб етишсин.

Жамиятимизда тил билан боғлиқ энг кўп муҳокама қилинаётган, ҳақли эътирозларга сабаб бўлаётган мавзу – бу жой номларини белгилаш масаласи, десак, хато бўлмайди.

Афсуски, жамоат жойларида, кўчаларда, бинолар пештоқида топонимик белгилар, турли лавҳа ва рекламалар кўпинча хорижий тилларда, маънавиятимизга ёт мазмун ва шаклларда акс эттирилмоқда. Бу давлат тили талабларига, миллий маданият ва қадриятларимизга беписандликдан, умумий саводхонлик даражаси эса тушиб кетаётганидан далолат беради.

Шу муносабат билан, Вазирлар Маҳкамаси Атамалар комиссияси билан биргаликда ушбу масалаларни кенг жамоатчилик иштирокида жиддий ўрганиб чиқиши ва тартибга солиши зарур.

Чунки ижтимоий объектларга ном бериш – бу шунчаки шахсий ёки хусусий иш эмас. Бу барчамизнинг ватанпарварлик ва маънавий савиямизни яққол кўрсатадиган ўзига хос мезондир. Буни ҳеч ким ҳеч қачон унутмаслиги керак.

Биз халқимизнинг тақдири, эртанги куни ҳақида ўйлар эканмиз, энг аввало, миллатимизнинг асл фазилатларини, гўзал урф-одатларимиз, бетакрор санъатимиз ва адабиётимизни, она тилимизни кўз қорачиғидай сақлашимиз зарур.

**Мухтасар айтганда, ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни она Ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз лозим.**

Бу олижаноб ҳаракатни барчамиз ўзимиздан, ўз оиламиз ва жамоамиздан бошлашимиз, она тилимизга, урф-одат ва қадриятларимизга ҳурмат, Ватанга меҳримизни амалий фаолиятда намоён этишимиз керак.

Муҳтарам ватандошлар!

Сизларни ва бутун халқимизни ўзбек тили байрами билан яна бир бор чин қалбимдан табриклайман.

Барчангизга сиҳат-саломатлик, оилаларингизга файзу барака, бахту саодат тилайман.

Ўзбек тили – она тилимизнинг нуфузи, обрў-эътибори янада зиёда бўлсин!

Шундай бебаҳо бойлик соҳиби бўлган, уни ҳамиша асраб-авайлаб келаётган азиз халқимиз омон бўлсин!

Эътиборингиз учун раҳмат.

**ЎЗБЕКИСТОН ПРЕЗИДЕНТИ ҲИНДИСТОННИНГ ГУЖАРАТ ШТАТИ ДЕЛЕГАЦИЯСИНИ ҚАБУЛ ҚИЛДИ**

Ўзбекистон Республикаси Президенти Шавкат Мирзиёев 22 октябрь куни мамлакатимизда ташриф билан бўлиб турган Ҳиндистон Республикаси Гужарат штати бош вазири Вижай Рупани бошчилигидаги делегацияни қабул қилди.

Президентимиз меҳмонларни самимий қутлар экан, Ўзбекистон билан Ҳиндистон ўртасидаги кўп қиррали ҳамкорлик изчил ривожланаётгани, дўстлик ва стратегик шериклик мустаҳкамланиб бораётганини алоҳида таъкидлади.

Мунтазамлик касб этган олий даражадаги мулоқотлар, жумладан, ўтган йилнинг октябрь ойида Деҳли шаҳрига ва жорий йил январь ойида Гандинагар шаҳрига (Гужарат штатининг маъмурий маркази) амалга оширилган ташрифлар икки томонлама кўп қиррали муносабатларни сифат жиҳатидан янги босқичга кўтаришга хизмат қилгани қайд этилди.

Вижай Рупани, ўз навбатида, давлатимиз раҳбарига самимий қабул учун миннатдорлик билдирди ҳамда Ҳиндистон Бош вазири Нарендра Модининг саломи ва эзгу тилакларини етказди.

Юқори мартабали меҳмон Гужарат штати делегациясининг ташрифи доирасида Андижон, Самарқанд, Бухоро ва Тошкентда ўтган учрашув ва музокаралар, аввало, олий даражада эришилган келишувларни кенг кўламда амалга оширишга кўмаклашишга қаратилганини таъкидлади.

Ўзбекистон билан Ҳиндистон ўртасидаги савдо-иқтисодий, инвестициявий ва маданий-гуманитар ҳамкорликни янада кенгайтириш истиқболлари кўриб чиқилди.

Биотехнологиялар ва агрокластерлар, тўқимачилик, фармацевтика саноати, автомобиллар учун бутловчи қисмлар ва косметика маҳсулотлари ишлаб чиқариш, қурилиш, меҳмонхона инфратузилмасини бошқариш каби соҳаларда ва бошқа йўналишларда қўшма лойиҳаларни амалга оширишга алоҳида эътибор қаратилди.

Жорий йил Ўзбекистонда биргаликда очилган олий таълим муассасаларида ва Ҳиндистоннинг етакчи олий таълим даргоҳлари негизида талаб юқори бўлган муҳандислик-техник мутахассисликлар бўйича кадрлар тайёрлаш ҳамда таълим соҳаси ҳамкорликнинг устувор йўналишларидан ҳисобланади.

Ўзбекистон ҳамда Гужарат штатининг етакчи компания ва ташкилотлари ўртасида самарали шерикликни ривожлантириш бўйича қўшма “йўл харитаси"ни тез фурсатда ишлаб чиқишга келишиб олинди.

Учрашув сўнгида Вижай Рупани мамлакатларимиз ўртасида ўзаро манфаатли ҳамкорликни кенгайтириш ва халқларимиз дўстлигини мустаҳкамлашда ҳар томонлама кўмаклашишга тайёр эканини таъкидлади.

**САНОАТ ТАРМОҚЛАРИНИ РИВОЖЛАНТИРИШГА ОИД ВАЗИФАЛАР ИЖРОСИ КЎРИБ ЧИҚИЛДИ**

Ўзбекистон Республикаси Президенти Шавкат Мирзиёев саноатни ривожлантириш, нефть-газ маҳсулотлари ишлаб чиқариш ва истеъмолчиларга мунтазам етказиб бериш борасидаги ишлар таҳлилига бағишланган йиғилиш ўтказди.

Йиғилишда мутасаддилар жорий йилнинг 9 ойида ишлаб чиқариш ҳажми, прогноз параметрларининг бажарилиши бўйича ҳисобот берди. Қайд этилганидек, шу вақт мобайнида саноат маҳсулотлари ишлаб чиқариш ҳажми 234,7 триллион сўмни ташкил қилиб, ўтган йилнинг шу даврига нисбатан 7 фоизга ўсган. Унинг 6,5 фоизи иқтисодиёт “драйвери” – ишлаб чиқарадиган саноат ҳиссасига тўғри келган.

Хусусан, автомобилсозликда катта ўсиш суръатлари таъминланган. 2018 йилнинг шу даврига нисбатан енгил автомобиль ишлаб чиқариш ҳажми 40 фоиз, юк машиналари 33 фоиз, автобус 3,8 марта, автомобиль двигателлари 45 фоиз ошган.

Бошқа тармоқлар бўйича олганда, трикотаж мато ишлаб чиқариш 26 фоиз, чарм маҳсулотлари 22, цемент 18, кабель ўтказгичлар 23, истеъмол товарлари ҳажми қарийб 16 фоиз ўсган.

Ҳудудлар кесимида энг яхши кўрсаткич Андижон, Наманган, Хоразм, Самарқанд, Тошкент ва Сурхондарё вилоятларида қайд этилган.

Давлатимиз раҳбарининг кичик бизнес ривожига эътибори, бу борада қабул қилинган фармон ва қарорлари самарасида юртимизда тадбиркорлик муҳити тубдан яхшиланди. Буни жорий йил бошидан буён жами 72 минг 400 та, саноат тармоқларида 16 мингга яқин янги кичик бизнес корхоналари ташкил қилинганида ҳам кўриш мумкин. Жами кичик саноат корхоналари сони 2018 йилнинг шу даврига нисбатан 25 фоизга кўпайган.

Тадбиркорларнинг саноатдаги улуши ҳам сезиларли ортмоқда. Жорий йилнинг 9 ойида кичик бизнес корхоналари томонидан жами 81 триллион сўмлик маҳсулот ишлаб чиқарилган бўлиб, бу жами саноат ишлаб чиқаришининг 34,5 фоизини ташкил қилади.

Саноат ривожи экспорт ҳажмининг 24 фоизга кўпайишини таъминлади. Жумладан, енгил автомобиллар экспорти 3,3 марта, автобуслар 2 баробар, юк автомашиналари 1,5 марта, трансформатор ва аккумуляторлар 2,7 марта, кабель ўтказгич маҳсулотлари 2,2 баробар, пойабзал 2,1 марта ошган. Тайёр трикотаж ва тикувчилик маҳсулотлари 25, трикотаж мато 31, тайёр тўқимачилик маҳсулотлари 38, озиқ-овқат маҳсулотлари 14, рангли металлар ва улардан ишлаб чиқарилган маҳсулотлар 45, қора металлдан ишлаб чиқарилган маҳсулотлар 54 фоиз ошган.

Иқтисодиёт ва саноат вазирлигига саноат тармоқларидаги ҳолатни доимий равишда таҳлил қилиб бориш, муаммоларни тезкорлик билан бартараф этиш, ҳудудларнинг саноат салоҳиятини янада оширишга туртки берадиган тизим яратиш юзасидан топшириқ берилди. Бунда кичик ва ўрта бизнес корхоналари билан ишлашга алоҳида аҳамият қаратиш зарурлиги таъкидланди.

Йиғилишда нефть-газ тармоғидаги ишлар ҳолати ҳам таҳлил қилинди. Сўнгги йиллардаги кенг қамровли институционал ислоҳотлар доирасида нефть-газ тармоғида бошқарув самарадорлигини ошириш ва тизимни такомиллаштиришга қаратилган чора-тадбирлар аҳамияти таъкидлаб ўтилди.

Бу борада соҳадаги айрим муаммолар, белгиланган лойиҳаларни амалга оширишдаги камчиликлар муҳокама қилинди. Йил якуни бўйича эҳтимоли бўлган қолоқликлар ўрнини тўлдириш, шунингдек, 2020 йилда нефть, нефть маҳсулотлари, табиий ва суюлтирилган газ ишлаб чиқариш ҳамда тақсимлаш прогноз кўрсаткичларини шакллантириш юзасидан топшириқлар берилди.

Бунда углеводород хомашёсини қазиб олиш ва қайта ишлаш ҳажмини ошириш, иқтисодиёт тармоқлари, аҳоли ва экспортга ёқилғини узлуксиз етказиб бериш, технологик сарф-харажат ва йўқотишларни камайтиришга алоҳида эътибор қаратиш зарурлиги таъкидланди.

Энергетика вазирлиги ва нефть-газ тармоғи корхоналари раҳбарларига нефть маҳсулотлари, табиий ва суюлтирилган газ ишлаб чиқариш ҳамда уларни иқтисодиёт тармоқлари ва аҳолига етказиб бериш прогноз кўрсаткичларининг бажарилишини таъминлаш юзасидан кўрсатмалар берилди.

Шунингдек, куз-қиш мавсумига тайёргарлик кўриш, жалб қилинаётган маблағларни мақсадли ишлатиш, нефть-газ маҳсулотлари экспорти ҳажмини ошириш учун қўшимча захираларни шакллантириш, қудуқлар кесимида қазиб чиқариш ҳажмини назорат қилиш ва ҳисобини юритиш тизимини жорий этиш юзасидан мутасаддиларга шахсий жавобгарлик юкланди.

Мазкур вазифаларни мувофиқлаштириш учун Ҳисоб палатаси, Иқтисодиёт ва саноат вазирлиги, Энергетика вазирлиги ва бошқа манфаатдор идоралар раҳбарларидан иборат таркибда Ишчи гуруҳ тузиш таклиф қилинди.

Иқтисодиёт тармоқлари ва ижтимоий соҳа объектларини куз-қиш мавсумига тайёрлаш борасида амалга оширилаётган ишлар юзасидан ҳисобот тайёрлаш, бунда мамлакатимиз истеъмолчиларини ёқилғи-энергия ресурслари билан барқарор таъминлаш чораларига эътибор қаратиш топширилди.

**БУГУНГИ БУНЁДКОРЛИК ИШЛАРИМИЗ ЭЛ-ЮРТИМИЗ УЛКАН САЛОҲИЯТИНИНГ ЁРҚИН ИФОДАСИДИР**

**Ўзбекистон Республикаси Президенти Шавкат Мирзиёев 24 октябрь куни Тошкент шаҳрида амалга оширилаётган бунёдкорлик ишлари ва йирик лойиҳалар билан танишди.**

Давлатимиз раҳбари Тошкент метрополитенининг Юнусобод йўналиши иккинчи босқичида олиб борилаётган қурилиш ишларини кўздан кечирди.

Кейинги йилларда Тошкент метрополитенини ривожлантириш, унинг янги йўналишларини ишга тушириш ва йўловчиларга янада қулайликлар яратиш борасида улкан ишлар амалга оширилмоқда.

Жумладан, шаҳар транспорт тизимини ривожлантириш стратегиясига мувофиқ, метрополитен аҳолига пойтахтнинг исталган ҳудудига тез ва хавфсиз етиб олиш имконини беради. Бундан ташқари, барча метро йўналишларида бепул Wi-Fi ишламоқда, келаси йилдан Тошкент метрополитенида уяли алоқа тизимини йўлга қўйиш режалаштирилган. Буларнинг барчаси метрода йўловчи ташиш кўламини бир неча баробар оширишга хизмат қилади. Айни пайтда ушбу жамоат транспорти хизматидан кунига 240 минг йўловчи фойдаланса, жами 21 километрдан иборат учта янги – Юнусобод, Сергели ва Қўйлиқ йўналишлари қурилиши натижасида яна 150 мингдан зиёд киши қамраб олинади. Бу аҳолига катта қулайлик яратиш баробарида, кўчалардаги тирбандликни бартараф этиш ва йўловчилар хавфсизлигини таъминлашда муҳим омил бўлади.

Президентимизнинг 2016 йил 7 ноябрдаги қарорига мувофиқ, барпо этилаётган метрополитеннинг Юнусобод йўналиши иккинчи босқичи бу борадаги ишлар кўламини кенгайтиради.

Иншоотнинг умумий қиймати 103,8 миллион доллар бўлиб, қурилиш бошланганидан буён 67,5 миллион долларлик иш бажарилган. «Шаҳристон» бекатидан қарийб 3 километр йўл тортилиб, иккита янги – «Юнусобод» ва «Туркистон» станциялари қурилган. Туннелнинг ўнг қисми тўлиқ бурғиланиб, темир-бетон билан мустаҳкамланган. Чап туннелни бурғилаш, ташқи муҳандислик-коммуникация тизимларини кўчириш тез кунларда якунланади. Янги метро бекатларида қурилиш-монтаж ишлари жадал олиб борилмоқда.

Давлатимиз раҳбари «Туркистон» бекатида амалга оширилаётган ишларни кўздан кечириб, қурилиш сифати ва йўловчилар учун қулайлигига алоҳида эътибор қаратди.

– Бу бунёдкорлик ишлари халқимизга бўлган юксак эҳтиромимиз ифодасидир. Шу боис, энг муҳими, сифатга эътибор қаратиш керак, – деди Шавкат Мирзиёев.

Қурилиш ишларига Германия технологияси ва мутахассислари жалб этилган. Сифат ва хавфсизлик ҳам Германия стандартларига мувофиқ бўлади.

Давлатимиз раҳбари бу ерга ўтган йилги ташрифи чоғида метрополитен ва автобус қатновларини оптималлаштириш бўйича кўрсатмалар берган эди.

Ҳисоб-китобларга кўра, мазкур босқичнинг ишга туширилиши натижасида Юнусобод туманида қатнайдиган автобуслар сони ва масофаси анча қисқариб, кунига 5,5 тонна ёқилғи иқтисод қилинади. Йўловчиларнинг манзилига етиб олиши 20 дақиқага тезлашади.

Шу ерда “Буюк ипак йўли” метро бекатидан “Тошкент трактор заводи” автошоҳбекатигача бўлган янги йўналиш, Самарқанд халқаро аэропортининг янги терминали лойиҳалари тақдимоти ўтказилди.

Президент Чилонзор туманидаги “Ориент керамик” масъулияти чекланган жамияти фаолияти билан танишди.

Мамлакатимизда маҳаллий хомашёни чуқур қайта ишлаш бўйича комплекс чора-тадбирлар амалга оширилмоқда. Бу жараёнда экспортга йўналтирилган янги турдаги рақобатбардош қурилиш материаллари ишлаб чиқариш ҳажмини ошириш ва ушбу маҳсулотларга бўлган ички эҳтиёжни қондиришга алоҳида эътибор қаратилаётир. Бу эса маҳаллий ва хорижий тадбиркорларни қўллаб-қувватлаш борасида кенг имкониятлар яратмоқда.

Давлатимиз раҳбари 2017 йил Чилонзор туманига ташрифи доирасида “Ориент керамик” корхонаси лойиҳаси билан танишган, уни ўз вақтида ва сифатли якунлаш бўйича кўрсатмалар берган эди. Шундан сўнг корхонага Чилонзор тумани ҳудудидан 3,6 гектар жой ажратилди. Ўтган вақт мобайнида замонавий корхона биноси қад ростлаб, хориждан керамика маҳсулотлари ва кафель ишлаб чиқарадиган ускуналар келтириб ўрнатилди.

Шавкат Мирзиёев мазкур корхонанинг ишлаб чиқариш жараёни билан танишди, ишчилар билан мулоқот қилди.

Жорий йил июль ойида фаолият бошлаган корхонанинг умумий қиймати қарийб 14 миллион доллар бўлиб, йилига 3,6 миллион квадрат метр керамик маҳсулотлар ишлаб чиқариш қувватига эга. Айни пайтда бу ерда 270 ишчи ва мутахассис меҳнат қилмоқда.

Аҳамиятли жиҳати, корхона маҳсулотлари деярли 100 фоиз маҳаллий хомашёдан тайёрланмоқда. Шу боис бу ерда тайёрланаётган кафеллар хорижникидан бир неча баробар арзон нархларда ички бозорга чиқарилмоқда.

Айни пайтда корхона маҳсулотларининг 30 фоизи Қозоғистон, Тожикистон, Қирғизистон ва Афғонистонга экспорт қилинмоқда. Ўтган ойларда 500 минг долларлик маҳсулот экспорти амалга оширилган.

Президентимизга “Ориент керамик” МЧЖ томонидан 2020-2021 йилларда амалга оширилиши белгиланган лойиҳа ҳақида ҳам маълумот берилди. Умумий қиймати 25 миллион доллар бўлган лойиҳа доирасида йилига 7,3 миллион квадрат метр импорт ўрнини босувчи керамогранит кафеллар ишлаб чиқариш кўзда тутилган. Ушбу маҳсулотлардан асосан бино ва иншоотларнинг ташқи қисмини безашда фойдаланилади. Корхона ишга туширилгач, яна 700 та янги иш ўрни яратилади.

Ўзбекистонда илк бор амалга оширилаётган ушбу лойиҳа натижасида 120х60, 90х30, 80х40, 80х80 ўлчамдаги замонавий кафеллар ишлаб чиқариш йўлга қўйилади. Ҳозирда ана шундай маҳсулотлар мамлакатимизга тўлиқ импорт қилинмоқда.

Давлатимиз раҳбари ушбу жамият негизида барча вилоятларда кичик корхоналар ташкил этиш, логистикага қулай жойлар ажратиб, уларни керамик маҳсулотлар ишлаб чиқарувчи кластер тизимида ишлатиш, маҳсулот турини кўпайтириб, нархини тушириш эвазига экспорт ҳажмини ошириш зарурлигини таъкидлади.

Шу ерда Тошкент шаҳрида саноат ва хизмат кўрсатиш соҳаларида амалга оширилиши режалаштирилган лойиҳалар тақдимоти ўтказилди.

Давлатимиз раҳбарига Чилонзор тумани жануби-ғарбий саноат ҳудудида амалга оширилган лойиҳалар ҳақида маълумот берилди. Унга кўра, 313 гектар майдонда ташкил қилинган 256 корхонада 9600 дан зиёд иш ўрни яратилган.

Шавкат Мирзиёев ҳар бир лойиҳани ўз вақтида ва сифатли амалга ошириш бўйича аниқ вазифаларни белгилаб берди.

“Ўзбекистон темир йўллари” акциядорлик жамияти буюртмаси ва “Боштранслойиҳа” акциядорлик жамияти лойиҳаси асосида “Кўприк қурилиш трести” унитар корхонаси томонидан барпо этилаётган Тошкент метрополитенининг Сергели метро йўналишида қурилиш ишлари авжида.

Давлатимиз раҳбари мазкур йўналишда олиб борилаётган қурилиш ишлари билан танишди.

Лойиҳа доирасида узунлиги 7,1 километр бўлган метрополитен линияси ва 6 та бекат қурилиши белгиланган. Объект қурилишига 82,6 миллион доллар маблағ сарфланади.

2017-2020 йилларда қуриб битказилиши режалаштирилган лойиҳа бошлангандан буён 42,44 миллион долларлик иш бажарилган. Айни пайтда “Чоштепа”, “Тошкент халқа йўли”, “Сергели”, “Афросиёб”, “Қипчоқ” ва “Чинор” каби 6 та бекатда қурилиш-монтаж ишлари давом этмоқда.

Жумладан, “Тошкент халқа йўли” бекатида ташқи фасадни мармар билан қоплаш, электр ёритиш ва ташқи безак ишлари якунланган. Платформа тўсинларини монтаж қилиш ишлари тугалланган. Бекатнинг йўловчи платформаси металл конструкцияларини ўрнатиш ишлари бошланган.

“Сергели” бекатида пойдевор қуйиш, котлован қазиш, ғишт териш ва эскалатор пойдеворини қуйиш ишлари тўлиқ якунига етказилган. Қолган бекатларда ҳам бундай ишлар сифатли амалга оширилган.

Мутахассисларнинг таъкидлашича, мазкур метро линиясининг аҳамиятли жиҳати шундаки, у нафақат мамлакатимиз, балки Марказий Осиёда ҳам бугунги кунгача қўлланилмаган бутунлай янгича эстакада усулида бунёд этилмоқда. Бекатларда йўловчиларга қулайлик яратиш мақсадида махсус лифт ва эскалаторлар ўрнатилади.

Президентимизга метро йўналишида олиб борилаётган қурилиш ишлари ҳақида батафсил маълумот берилди.

Сергели йўналиши Чилонзор линиясининг “Олмазор” бекатига уланади. Шу тариқа аҳоли кўп яшайдиган Сергели тумани шаҳар маркази ва бошқа туманлар билан яна бир восита орқали боғланади. Жумладан, Сергелидан метрога ўтирган йўловчи “Буюк ипак йўли” бекатигача бошқа линияга ўтмасдан етиб олиши мумкин.

Давлатимиз раҳбари Сергели йўналишининг Чилонзор йўналишидаги “Олмазор” бекатига боғланадиган қисмида амалга оширилган қурилиш ишларини кўздан кечирди.

Сергели туманининг ривожланиб бораётгани, кўп қаватли янги уйлар қурилаётгани нуқтаи назаридан бу метро йўналиши улкан аҳамиятга эга эканини таъкидлади. Йўловчиларнинг метрополитенгача етиб олиши ва метрода ҳаракатланиши учун яратиладиган шароитлар билан қизиқди.

Шавкат Мирзиёев Яшнобод туманига ташриф буюриб, ерусти ҳалқа метросининг қурилиши билан ҳам танишди.

Давлатимиз раҳбари ушбу йирик қурилиш жараёни билан бир неча бор танишган, бунёдкорлик ишларини янада жадаллаштириш ва сифатли якунлаш бўйича топшириқлар берган эди.

Узунлиги қарийб 55 километр бўлган ва 35 бекатдан иборат ушбу транспорт тармоғи метро лойиҳасининг қиймати 422,3 миллион долларга тенг. Лойиҳа беш босқичда амалга оширилади. Дастлаб метронинг “Дўстлик“ бекатидан "Қўйлиқ" бозоригача бўлган қисми қурилади. 11 километрлик масофада 7 бекат бунёд этиш мўлжалланган. Иккинчи босқичда "Қўйлиқ" бозори билан “Олмазор“ бекати боғланади. Сўнг “Беруний“ бекатигача, ундан кейин “Бодомзор“ бекатигача бўлган қисмлар қурилади. Сўнгги босқичда эса ҳалқа метро линияси яна “Дўстлик“ бекатига уланади.

Давлатимиз раҳбари янги келтирилган поездга чиқиб, қурилиши якунланган "Дўстлик-2" ва "Оҳангарон" бекатлари оралиғида юриб кўрди, станцияларда яратилган шароитларни кўздан кечирди.

Айни пайтда “Дўстлик-2“ – “Қўйлиқ” йўналишида қурилиш ишлари жадал давом эттирилмоқда. Бунёдкорлик ишларига 2 мингдан ортиқ муҳандис ва ишчи, 300 га яқин техника жалб қилинган.

Бекатлар йўловчиларга қулайлик яратувчи замонавий технологиялар, йўлкирани электрон тўлаш имконини берувчи турникетлар, эскалатор билан жиҳозланган.

“Қўйлиқ” бозоригача бўлган қолган қисмида ҳам пойдеворлар қуйилиб, таянч ўрнатиш ишлари якунланган.

**БАНКЛАРНИНГ ИНВЕСТИЦИЯВИЙ ФАОЛЛИГИНИ ОШИРИШ БЎЙИЧА ВАЗИФАЛАР БЕЛГИЛАНДИ**

Ўзбекистон Республикаси Президенти Шавкат Мирзиёев 25 октябрь куни банк тизимини ислоҳ қилиш ва банкларнинг инвестициявий фаоллигини ошириш борасидаги устувор вазифаларга бағишланган йиғилиш ўтказди.

Тадбиркорликни ривожлантириш ва ишлаб чиқаришни молиявий қўллаб-қувватлашда банклар муҳим ўрин тутади. Шу боис ушбу молиявий институтларнинг барқарорлиги ва ҳаётдаги ролини оширишга катта эътибор қаратилмоқда.

Кейинги йилларда давлат бюджетидан тижорат банкларига дастурларни молиялаштириш учун 8,4 триллион сўм, айланма маблағлар учун 400 миллион доллар, устав капиталини ошириш учун 1,7 миллиард доллар маблағ ажратилди. Умуман олганда, сўнгги икки йил ичида банклар капитализациясини ошириш учун 3,3 миллиард доллар давлат маблағи берилди.

Йиғилишда бу маблағлардан самарали фойдаланилмаётгани, истиқболли лойиҳаларни амалга ошириш ҳамда янги иш ўринлари яратишга кўмаклашиш, мижозлар ва банк даромадларини кўпайтириш борасидаги ишлар етарли эмаслиги танқид қилинди.

Мисол учун, хусусий банклар кредит ресурсининг ярмидан кўпини депозитлар ҳисобига шакллантираётган бўлса, давлат банкларида бу кўрсаткич атиги 10 фоиз атрофида. Шунингдек, давлат банклари кредит портфелининг ярмидан кўпи 5 та йирик давлат корхонаси ҳиссасига тўғри келади. Ҳанузгача эскирган дастурий таъминотлардан фойдаланаётгани учун банк хизматлари сифати талаб даражасида эмас.

Тизимда соғлом рақобат муҳитини шакллантириш мақсадида банклар фаолиятида давлат иштироки босқичма-босқич қисқартирилмоқда. Хусусан, давлат дастурлари доирасидаги кредитлар фоизи қайта молиялаш ставкаси билан тенглаштирилди ва 2021 йилдан тўлиқ эркинлаштирилиши белгиланди. Бу банкларни кўпроқ мижоз топиш, ресурс жалб қилиш, кредит ажратиш бўйича изланишга, ривожланишга ундайди.

Куни кеча Ўзбекистон Республикаси Президентининг “Оилавий тадбиркорликни ривожлантириш давлат дастурлари доирасида амалга оширилаётган лойиҳаларни кредитлаш тартибини такомиллаштиришнинг қўшимча чора-тадбирлари тўғрисида”ги қарори қабул қилинди. Унга мувофиқ, банклар трансформациясини тезлаштириш ва сифатли амалга ошириш мақсадида барча давлат банкларидаги акциядорлик вазифаси Молия вазирлигига юклатилди.

Йиғилишда Молия вазирлиги ва Марказий банкка Жаҳон банки билан биргаликда банк секторини узоқ муддатли ривожлантириш стратегиясини ишлаб чиқишни якунлаш вазифаси қўйилди.

Давлатимиз раҳбари тижорат банкларининг ҳозирги ҳолатини таҳлил қилиб, долзарб чора-тадбирлар ҳақида тўхталиб ўтди.

Бугунги кунда банкларга қўйилган депозитларнинг 70 фоизи қисқа муддатли бўлгани ҳолда, кредитларнинг 90 фоизи узоқ муддатга берилган. Айрим банкларда жорий харажатлар даромадга нисбатан 60-70 фоизни ташкил этади. Шу боис банкларни молиявий соғломлаштириш ва уларнинг барқарорлигини таъминлаш масалалари ҳам муҳокама қилинди.

Банкларнинг мижозга йўналтирилган, аҳолининг кенг қатламига мўлжалланган хизматларини кўпайтириш ҳамда кредитлаш тартибини соддалаштириш бўйича топшириқлар берилди. Онлайн ва мобил алоқа орқали хизмат кўрсатиш, чет элларда кенг тарқалган “скоринг” ва автоматлаштирилган модулли кредит ажратиш тизимини кенгайтириш зарурлиги қайд этилди.

Банкларнинг ташкилий тузилмасини такомиллаштириш, бизнесга йўналтирилган корпоратив бошқарув тизими ва кузатув кенгашлари фаолиятини жонлантириш муҳимлиги кўрсатиб ўтилди. Инвестициявий жозибадорликни ошириш орқали хусусий сектор иштирокини кенгайтириш зарурлиги таъкидланди.

– Энди банклар ресурс жалб этиш бўйича “ўз аравасини ўзи тортиши” керак. Шундагина бозор шароитига мос, замонавий бошқарув тизимига эга молиявий институтга айлана олади, – деди Президент.

Йиғилишда кадрлар масаласига ҳам алоҳида эътибор қаратилиб, Марказий банк ҳузурида ташкил этилаётган Банк ходимларини қайта тайёрлаш корпоратив маркази ва Тошкент молия институти бу борада жиддий шуғулланиши лозимлиги қайд этилди. Банк ходимларининг мижозлар билан ишлашини рағбатлантириш, уларнинг фаолиятини самарадорлигига қараб баҳолаш индикаторларини жорий этиш бўйича ҳам кўрсатмалар берилди.

Йиғилиш сўнгида “Саноатқурилишбанк” ҳамда Халқ банкининг 2020 йил ва истиқболдаги режалари тақдимоти ўтказилди.

**УШБУ ҲАФТА “АХБОРОТ ВА МУРАББИЙЛИК СОАТИ” МАШҒУЛОТЛАРИНИ ДАВЛАТ ТИЛИМИЗНИНГ 30 ЙИЛЛИГИ МУНОСАБАТИ БИЛАН “БУЮК АЖДОДЛАРГА ЭҲТИРОМ” МАВЗУСИДА ЎТКАЗИШ УЧУН ТАЙЁРЛАНГАН ЁРДАМЧИ МАТЕРИАЛЛАР**

**БУЮК АЖДОДЛАРГА ЭҲТИРОМ**

VIII аср бошларида Ўрта Осиё аҳолиси араблар босқини натижасида оғир қийинчиликларга дучор бўлдилар. Араб халифалиги ислом дини орқали Ўрта Осиё халқлари ўртасида ҳам араб тили ва ёзувини кенг тарқалишига астойдил ҳаракат қилди. Шу билан бирга, Ўрта Осиёда асрлар давомида шаклланган моддий ва маънавий маданият, қадимги Хоразм, Суғд, Турк ёзувлари мажбуран йўқотилди. Ўрта Осиёда ислом динининг ёйилиши, маҳаллий урф-одат, удумлар билан уйғунлаштирилди. Абу Райҳон Беруний асосли равишда араблар зарбаси оқибатида Суғд ва Хоразмнинг бой маданияти барбод бўлди деб афсусланган эди.

Араб ҳалифалигида ҳокимият уммавийлар сулоласидан аббосийлар қўлига ўтгандан кейин, янги сулола катта салтанатни идора қилишда, унинг тараққиётини таъминлашда илму-фаннинг аҳамиятини чуқурроқ англаб етди. VIII аср охири IХ аср бошларида Бағдодда илм – фанга эътибор кучайиб, қадимги юнон олимлари Платон (Афлотун), Аристотел (Аристу), Сократ (Суқрот), Евклид (Иклидус) ва бошқа. асарлари араб тилига таржима қилинди. Айни пайтда, араб (ислом) цивилизатсиясининг шаклланишида Ҳиндистон, Эрон, Юнонистон, Ўрта Осиё ва Кавказ халқлари маданиятининг таъсири катта бўлди. Халифалик илм олмоқ фарз, деган ҳикматига амал қилиб ўз тасарруфидаги ўлкаларда олимларнинг ишлари учун шароит яратишга ҳаракат қилди.

Халифаликнинг Ўрта Осиё ва Хуросон бўйича вакили сифатида Марвда ҳокимлик қилган Маъмун отаси Хорун ар-Рашид вафотидан кейин халифалик тахтини эгаллагач, Боғдодга барча мусулмон ўлкалари, жумладан, Ўрта Осиёдан ҳам олим-у фозилларни тўплади. У отаси асос солган илмий марказ - “Байт ул-ҳикма”ни кенгайтириб, унинг қошида иккита (828 йилда Бағдоднинг аш Шаммосия маҳалласида ва 831 йилда Дамашқ яқинидаги Касиюн тоғида) расадхона қурдирди. Иккала расадхонани ҳам ал-Хоразмий бошчилигида Ўрта Осиё ва Хурсондан келган олимлар бошқаришган.

Хоразмий даврида “Байт ул-ҳикма”да ишлаган йирик таржимонлар орасида Ҳажжож ибн Юсф ибн Матар, Ҳусайн ибн Исоҳоқ ва Кусто ибн Луқо ал-Баъалбаккий ва бошқалар бор эди. Марвлик Яҳё бин Абу Мансур аш-Шаммосия расадхонасининг, Ҳолид ибн Абдумалик ал-Марвирудий Касиюн расадхонасининг раҳбарлари бўлдилар.

IХ аср бошларида Ўрта Осиёда ижтимоий ва сиёсий вазият анча барқарорлашиб, минтақада илм-фан, умуман маданиятнинг кенг кўламда ривожланишига шароит яратилди. Бу даврда Бухоро, Самарқанд, Марв, Хива, Термиз, Хўжанд йирик маданият ўчоқларига айланди. Хоразмда эса Маъмун академияси ташкил топди. Бу илк уйғониш, яъни биринчи ренессанс даври эди.

IХ-ХII асрларда Марказий Осиёда араблар таъсиридан деярли ҳоли бўлган сомонийлар, ғазнавийлар, салжуқийлар, қорахонийлар ва хоразмшоҳлар давлатлари даврида Ўрта Осиё халқларининг Яқин ва Ўрта Шарқ мусулмон давлатлари билан иқтисодий ва маданий алоқaларини ривожлантиришга қулай шароит яратилди.

Ўрта Осиёнинг Бухоро, Самарқанд, Марв, Термиз, Урганч, Хива каби шаҳарлари ўз даврининг йирик маданият марказларига айланди. Бу шахарларда савдо-сотиқ, ижтимоий – сиёсий ҳаёт билан бир қаторда маданий алоқалар, маънавият ва билим ўчоқлари ривож топди. Бундай маданий марказлар мусулмон Шарқининг турли ўлкалари, Шарқ ва Ғарб, Шимол ва Жануб мамлакатларини боғлаб турувчи қадимги “Ипак йўли” анъаналарини давом эттирувчи алоқа воситалари сифатида машҳур бўлиб бордилар. Ўрта Осиёнинг марказлашган феодал давлатлари бошқа мусулмон давлатлари билан алоқаларининг кучайиши юртдошларимизнинг ўзга мамлакатларга бориб илм олиш, ўз ҳамкасблари билан мулоқат қилишлари ва буюк алломалар бўлиб етишишлари учун зарур имкониятларни яратди.

IХ-ХII асрларда яшаган ўрта осиёлик буюк алломалар – Мусо ал-Харазмий (783-850), Аҳмад Фарғоний (тахминан 797-865), Абу Наср Фаробий (873-950), Абу Бакр ал-Хоразмий (935-993), Абу Райҳон Беруний (973-1048), Абу Али Ибн Сино (980-1037), Исмоил Журжоний (1042-1136), Маҳмуд аз-Замахшарий (1075-1144), Маҳмуд Қошғарий (ХI аср), Юсуф Хос Ҳожиб (ХI аср) ва бошқалар ўзларининг ижодий фаолиятлари, яратган ўлмас асарлари билан дунёга машҳур бўлдилар. Бу даврда ҳадислар ва диний илмларнинг йирик раҳнaмолар Имом ал-Бухорий (810-870), Абу Мансур ал – Мотуридий (вафоти 945), Бурҳонудин ал –Марғиноний (1123-1197) ва бошқ. Тасаввур илмининг вакиллари Юсуф Ҳамадоний (1048-1140), Хожа Аҳмад Яссавий (1041-1166), Нажмиддин Кубро (1146-1221) лар Ўрта Осиё халқлари маънавияти ва маърифати тараққиётига ўзларининг улкан ҳиссаларини қўшдилар.

Ўрта Осиёдан етишиб чиққан алломалар форсий, туркий ва араб тилларида ижод қилишган. Улар орасида Рудакий (860-941) каби шоирлар ўша давр ҳаёти ҳақида қимматли маълумотлар ёзиб қолдиришган Наршаҳий (899-959) каби тарихчиларнинг хизматлари беқиёсдир. Бу даврда яшаб ижод этган Абу Мансур ас – Саолибий (961-1038) Бyхоро ва Хоразмда яшаб араб тилида ижод этган қатор шоирлар ҳақида маълумотлар келтирган. Ўрта Осиё илм – фани ва маданий тараққиётида Хоразм ҳукмдори Маъмун бошчилигидаги илмий, жамоа академияси муҳим рол ўйнади.

783 йилда туғилган ал – Хоразмийнинг исмига яна ал – Маъжусий ва ал - Қутруббий атамалари қўшилган. Бу унинг оташпарастлик дини коҳини оиласида туғилганидан далолат беради. Ҳаёти йирик илмий даргоҳларда ўтган ал - Хoразмий 850 й. Бағдодда вафот этган. Унинг қаламига мансуб 20 дан ортиқ асарларининг фақат 10 таси бизгача eтиб келган. Булар “Ал-жабр ва ал-муқобала ҳисоби ҳақида қисқача китоб” - алгебраик асар, “Хинд ҳисоби ҳақида китоб” ёки “Қўшиш ва айириш ҳақида китоб” - арифметик асар, “Китоб сурат ул-арз” - географияга оид асар, “Зиж”, “Астурлоб билан ишлаш ҳақида китоб”, “Астурлоб ясаш ҳақида китоб”, “Астурлоб ёрдамида азимутни аниқлаш ҳақида”, “Китоб арраҳнома”, “Китоб ат - тарих”, “Яҳудийларнинг тақвими ва байрамларини аниқлаш ҳақида рисола” ва бошқалардан иборатдир. Бу асарларнинг 4 таси араб тилида, биттаси Фарғонийнинг асари таркибида, иккитаси лотинча таржимасида сақланган қолган учтаси ҳалигача топилмаган.

Ал-Хоразмийнинг арифметика бағишланган китоби ХII асрдаёқ Испанияда лотин тилига таржима қилинган. Ўша пайтларда кўчирилган лотинча нусхаси ҳозиргача Кембриж университетида сақланмоқда. Бу асaр бир неча асрлар давомида Европа университетларида “Алгоритим китоби” номи билан машҳур бўлган. Рим папаси Силвесто рим рақамлари ўрнига Хоразмий ишлаб чиққан араб рақамларини Европада истеъмолга киритиш тўғрисида фармон берган. “Алгебра”, “Алгоритим” атамаларининг дунё миқёсида тарқалишига ҳам ватандошимизнинг номи сабабчи бўлган. Ал- Хоразмийнинг география хусусидаги асарининг 1037 йилда кўчирган нусхаси Страсбург кутубхонасида сақланмоқда.

Ал-Фарғонийнинг астрономик асари Европада ХII асарда лотин тилига икки марта ХIII асрда бошқа Европа тилларига таржима этилгандан сўнг, унинг лотинлаштирилган номи “Алфраганус” шаклида ғарбда бир неча аср давомида кенг тарқалди. Ал –Фарғоний ижодига Данте (ХV аср), Шиллер (ХVIII аср) катта ҳукумат билан қараганлар. Фарғоний яратган асарлардан бирининг қўлёзмаси Принстон (АҚШ) университетида сақланмоқда.

Ўрта осиёлик буюк қомусий олим Абу Наср Форобий табиий – илм ва ижтимоий билимлар соҳасида 160 дан ошиқ асар яратган. Унинг асарлари ХII-ХIII асрлардаёқ лотин, қадимги яҳудий, қадимги юнон мутафаккирлари – Платон, Аристотел, Евклид, Птолемей асарларига шарҳлар ёзган. Айниқса, Аристотел асарлари (“Метафизик”, “Етика”, “Риторика”, “Софистика” ва бошқ)ни батафсил шарҳлаб қийин жойларини тушунтириб берган, камчиликларни кўрсатган, айни вақтда бу асарларнинг умумий мазмунини очиб берувчи асарлар яратган.

Ўрта Осиёдан етишиб чиққан буюк алломалар нафақат фан ва маданият соҳасида, балки сиёсат, давлат ва жамият бошқаруви ҳақида ҳам йирик асарлар яратишган. Шулардан бири, Салжуқийлар давлатида бош вазир лавозимини эгаллаган Абу Али Ҳасан ибн Али Тусий – Низомумулкнинг шарқ тарихи ва маданиятида ўчмас из қолдирган “Сиёсатнома” асари бўлиб, бу асарда марказлашган давлат тузиш, кучли давлат маҳкамаси, армия ва бошқа назорат воситаларини яратиш ҳақида фикр юритилган. “Сиёсатнома” асарини олимлар туркий халқлар давлат бошқарувининг сиёсий дастури сифатида баҳолаганлар. Асарнинг асосий ғоялари шоҳ ва ҳокимларни адл-у инсофга, сулҳ ва мурувватга, давлатни бошқаришда қатъий қонун ва тартиб ўрнатиш, амалдорларни виждонли, пок, ҳалол ва иймонли бўлишига, мамлакат ободонлиги, унинг аҳли фаровонлиги, тинчлиги ва тотувлигини таъминлаш учун ҳаракат қилишга даъват этишдан иборат.

Шундагина давлатда тинчлик ва адолат барқарор бўлиши, раият ўз мақсадига эришиши, жамият сулҳ ва адолатда яшашга шароит яратилиши таъкидланади.

Қомусий олим Абу Райхон Беруний ҳам жамиятни ижтимоий- иқтисодий бошқаришга оид қимматли фикр-мулоҳазалар ёзиб қолдирган.

Бу фикрлар унинг “Ўтмиш халқлардан қолган ёдгорликлар”, “Ҳиндистон”, “Геодезия” ва “Сайдона” асарларда маълум даражада ўз ифодасини топган. Беруний Катта Хоразм давлатчилиги тарихига тўхталиб, бу давлат милоддан аввалги ХV-ХII асрларда мавжуд бўлганлиги ҳақида маълумот беради. Берунийнинг “Сайдона” асарида Ўрта Осиёнинг доривор ўсимликларига тўла тавсия берилади. Абу Райхон Беруний яратган асарлар турли асрларда лотин, араб, санскрит, франсуз, италян, немис, инглиз, рус, яҳудий, форс, турк ва бошқа кўп тилларда чоп этилган. Америкалик профессор Ж.Сартон Беруний меросига юксак баҳо бериш билан бирга, уни “ўз даврининг жаҳондаги биринчи донишманди” деб атаган.

Ўрта Осиёнинг буюк мутафаккири Ибн Сино ҳам “Донишнома”, “Тиб қонунлар”, “Шеър тўғрисида китоб”, “Мусиқа ҳақида рисола” асарларидан ташқари ижтимоий ҳаётга оид асарлар ҳам яратган. Унинг “Рисола – ут- тайр” (қушлар рисоласи) номли фалсафий асарида одил подшо образи яратилган. Бу асар Фаридиддин Атторнинг (ХIIаср) “Мантиқ – ут - тайр” асарларига маълум даражада таъсир кўрсатган. Ибн Сино асарлари ХII асрдан бошлаб кўп тилларга ағдарилган. Фақат “Тиб қонунлари” нинг ўзи лотинчада 30 мартадан ортиқ нашр қилинган.

IХ асрда ислом динига оид махсус илмлар шаклланди. Бу даврда баъзи муаллифлар келтирган илмлар таснифида дунёвий (анъанавий) илмлар билан бирга ислом илмлари ҳам қайд этилган. Биринчисига юнонлардан ўтган фалсафа, математика, физика ва бошқа, киритилган бўлса, ислом илмларига калом, ҳадис, фиқҳ ва бошқа киритилган. Мовароуннаҳр бу даврда дунёвий илмлардан ташқари, ислом илми марказлардан бирига айланиб, Исмоил ал – Бухорий, Имом ат – Термизий, Мотуридий, Марғиноний, Косоний каби алломалар бу соҳада машҳур бўлдилар. Ислом дини ва маънавияти илм-фан, ахлоқ, мантиқ, сиёсат ва бошқа соҳаларга ҳам ижобий таъсир кўрсатди. Ўша давр муаррихлари, сайёҳлари, Қифтий, ибн Усайба, ибн Халлақон, Ёқут Ҳамавий, Арузий Самарқандий, Саолибий, Байҳақий ва бошқа. Ўрта Осиё шаҳарлари маданий ҳаёти, олиму-фузалолари фаолиятини таърифловчи кўплаб асарлар ёзиб қолдирганлар.

Ўрта Осиёдаги уйғониш даврининг муҳим белгиси – бу дунёвий илмларга интилиш ҳамда дин ва диний билимларни жамият, инсон манфаатларидан келиб чиққан ҳолда талқин этишдан иборат эди. Ўлкамизда юз берган илм-фан, маданият ва санъат соҳаларидаги ютуқлар, янгиликларнинг асосий моҳиятини инсонпарварлик ғояси, ижтимоий ва адолат принсипи ташкил этади.

Ғарб олимларининг эътироф этишича ХVI асргача ғарб дунёси Шарқ маданияти билан араб тилида битилган асарлар орқали танишган. Г.Гегел ўзининг “Тарих фалсафаси” асарида “Фан ва бимлар айниқса фалсафа ғарбга араблардан ўтган” дейди. Буюк юртдошларимизнинг асосий қисми давр тақазосига кўра ўз асарларининг аксариятини араб тилида ёзганлиги боис, ғарб олимларининг кўпчилиги шарқ олимларининг асосий қисмини араб деб фараз қилганлар.

Ўрта Осиёда Уйғониш даври маданияти Европадан бир неча аср илгари юз берган бўлиб, у Европадаги янги сиёсий – иқтисодий жараён, яъни буржуа муносабатларининг вужудга келиши билан боғлиқ бўлмаса-да, илм-фан ва маданият тарихида ўчмас из қолдирди. Бу давр маданиятининг ўзига хос бўлган қуйидаги характерлари хусусиятларини қайд этиш мумкин:

- оламнинг тузилиши, модда ва руҳнинг хусусиятлари каби умумий илмий- фалсафий масалаларга қизиқиш.

- Инсонни коинотни Яратгувчининг энг олий маҳсули деб баҳолаш ва инсон тафаккурини улуғлаш.

- Инсоннинг адолат, тараққиёт, маънавиятга интилишига имконият яратиш. Ахлоқ, одоб, муомалани инсон тарбиясининг бош мақсади деб билиш.

- Комил инсонни вояга етказишга қодир бўлган ривожланган давлатчилик тизимини вужудга келиши.

- Маърифатли жамият ва давлатни вужудга келтириш уйғониш даври таълимотининг муҳим хусусиятидир.

ХIII аср бошларида Марказий Осиё халқлари Чингизхон бошлиқ мўғуллар босқинига учради, кўп шаҳарлар, маданий ва маънавий бойликлар йўқотилди, олиму-фазалолар қувғин қилинди ёки ўлдирилди. Илму-фан, маданият инқирозга юз тутди.

**ДИНИЙ ИЛМ УЛАМОЛАРИ**

Ўрта Осиёда IХ асрда ҳадис илмнинг ривожланишида ҳам катта ютуқларга эришилган. Бу даврда бутун ислом дунёсидаги энг нуфузли манбалар деб тан олинган олтита ишончли ҳадислар тўпламининг муллифлари яшаб ижод этганлар. Олти мухаддиснинг деярли ҳаммаси Ўрта Осиёлик бўлиб, уларнинг ичида “Ҳадис илмида амир ал-муминийн” деган шарафли номга сазовор бўлган имом ал-Бухорий алоҳида эътиборга сазовордир.

Абу Абдуллоҳ Мухаммад ибн Исмоил ал-Бухорий (810-870) олти йил Ҳижозда, кейинчалик Дамашқ, Қоҳира, Басра, Куфа, Бағдод каби шаҳарларда яшаб ҳадис илмидан ўз билимини янада оширади. Манбаларда ал-Бухорийнинг 600 мингга яқин ҳадисни ёддан билган. Имом ал-Бухорий 20 дан ортиқ ҳадис илмига тегишли асарлари бор. Уларнинг ичида энг муҳими ва эътиборлиси “Ал-жомеъ ас-саҳҳиҳ” дир. Бу китобга ал-Бухорий фақат ишончли ҳадисларни киритган.

Ҳадис илмини янада ривожлантирган, жаҳоншумул аҳамиятга эга бўлган асарларни яратган буюк алломалардан бири - машҳур мухаддис Абу Исо Муҳаммад ат-Термизийдир (824-892). Ат-Термизий ўз ижодий ва илмий фаолияти даврида бир қатор асарлар яратиб, уларнинг кўпчилиги ҳадисларга бағишланган.

VII асрнинг 1-ярмида юзага келган Қуръони Карим ислом таълимотида катта маданий ва тарихий аҳамиятга эга бўлган асосий манба бўлсада, мусулмон дунёсининг ижтимоий, ҳуқуқий ва аҳлоқий томонларига оид барча масалаларни ҳар томонлама қамраб ололмаган, албатта. Шу сабабдан ҳам ислом дини чегараларининг кенгайиши, унинг қонун-қоидаларига асосланган жамият ривожланган сари янги фикр-мулоҳазалар ва кўрсатмаларга эҳтиёж ортиб борган, шу боисдан ҳадислар Ислом таълимотида Қуръондан кейин 2-ўринда турадиган муҳим манба ҳисобланади.

Ат-Термизийнинг ҳадислардан иборат тўпламларининг деярли барчаси бизгача етиб келган. Улар ичида энг машҳури “Ал-жомиъ ас-саҳҳиҳ” бўлиб, Муҳаммад пайғамбарга оид олтита ишончли ҳадислар тўпламининг биридир. Бу асар илмий адабиёт ва манбаларда “Ал-жомиъ ал-кабир” (Катта тўплам), “Ал-жомиъ-ас-саҳҳиҳ” (Ишончли тўплам), “Жомиъ Ат-Термизий” (Термизий Тўплами), “Сунан ат-Термизий” (Термизий суннатлари) каби номлар билан аталади.

Маҳмуд Замаҳшарий - Хоразмлик тарихшунос буюк олим. У Араб грамматикаси ва фонетикасига асос солди. Унинг “Ал кашшоф” (Қуръонга тавсирлар), “Тарих”, “Ал-Муфассал”, “Арузда ўлчов” каби асарлари дунёга машҳур. М.Замаҳшарийнинг Қуръонга тафсирлар ва Араб грамматикасига бағишланган асарлари дунёда ягона деб тан олинган.

Яқин Шарқ, Марказий Осиёлик олиму фузалолар ислом илми ривожига буюк ҳиссаларини қўшар эканлар, фаннинг бу жабҳасида, сирлар сирида иш кўрган замон уламолари ва фузалолари орасида буюк қобилият эгаси Абу Мансур Мотуридий номи алоҳида ажралиб туради. Унинг машҳур асарлари жумласига “Тавҳид” асарини нисбат бериш мумкин. Ушбу асар ўша замон ва давр эхтиёжи сифатида дунёга келган. Сабаби Мотуридий яшаган давр ислом оламининг “Олтин даври” ҳисобланган. Ана шу даврда ислом илм маркази Бағдоддан Ўрта Осиёга кўчган, Самарқанд “Олтин давр” марказига айланган.

Бурҳониддин Марғиноний – ислом ҳуқуқшунослигининг улкан намоёндаси, “Бурҳониддин ва милла”, яъни “Дин ва миллатнинг ҳужжати” деган юксак унвонга сазовор бўлган. Унинг етти китобдан иборат “Ҳидоя” – “Тўғри йўл” деб аталган асари жаҳон миқёсида ҳуқуқий манба сифатида эътироф этилган. Шунингдек, бу даврларда Нақшбандия, Кубровия, Яссавия тариқати вакиллари ҳам диншуносликда ўзларининг муносиб ҳиссаларини қўшганлар.

Имом Мотуридий – мотуридия мактабининг асосчиси. “Мусулмонларнинг эътиқодини тузатувчи” деган шарафли номга эга бўлган шахс. Мотуридий ислом илмидаги юксак илмий мувоффақиятлари эвазига “Абу Мансур”, яъни “Ролиб ота” мартабасига мушарраф бўлди. Ислом шариати беш диний-ҳуқуқий мазҳабдан иборат. Суннийликда: ханафия, моликия, шофиъия, ҳанбалия мазҳаблари, шиаликда эса жаъфария мазҳаби бор.

Тасаввуф - бу одамларни халоллик, поклик, тенглик, инсон қадр-қимматини улуғлаш, ўз меҳнати билан кун кўриш, бошқалар кучидан фойдаланмаслик ва ижтимоий адолат қоидаларига даъват этувчи эзгу таълимотдир. Хуросон ва Мовароуннаҳр аҳолиси ўртасида тасаввуф - фалсафий илмий тарақиятида Юсуф Ҳамадоний катта обру-еътибор ва ҳурмат қозонган. У асосан Бухоро шаҳрида яшаб ижод қилган, ёшларга тасаввуфдан сабоқлар берган ҳамда жуда кўплаб шогирдлар тарбиялаган. Юсуф Ҳамадоний пир тутган муридларидан 213 таси машҳур шайхлар бўлиб етишганлар. Хожа Ҳасан Андоғий, Хожа Абдуллоҳ Барраҳий, Хожа Аҳмад Яссавий, Хожа Абдуҳолиқ Ғиждувонийлар унинг тўрт забардаст халифаси ҳисобланади.

Юртимизда илдиз отган: Яссавия (Аҳмад Яссавий), Кубровия (Нажмиддин Кубро), Нақшбандия (Хожа Баҳовуддин Накшбанд) таълимотлари, моҳиятан шундай олижаноб ғоялар руҳи билан суғорилган. Жумладан, “Яссавия” тариқатининг бир қатор асосий қоидалари (одоблари)га назар ташлар эканмиз, бунда инсонларнинг Аллоҳ висолига етишиш йўлида тинимсиз изланишлари ҳаётнинг турли-туман синов-синоатларига дош беришлари, ўз эътиқодларида собит, эзгулик ҳақ йўлида ҳамиша саи-ҳаракатларида бўлишлари кераклигига алоҳида урғу берганлигидир. Шу боис (Яссавий “Ҳикмат”ларида поклик, ҳалоллик, тўғрилик, меҳр-шавқат, ўз кучи, пешона тери ва ҳалол меҳнати билан кун кечириш, Аллоҳ таоло висолига етишиш йўлида инсонни ботинан ва зоҳиран ҳар томонлама такомиллаштириш каби илғор умуминсоний қадриятлар ифода этилган.

Худди шундай юксак ғоялар Кубровия, Нақшбандия сингари тариқатларнинг мазмуни, мундарижасини ташкил этади. Мамнуният билан тилга олиш лозимки, Нажмиддин Кубро қаламига мансуб “Фавўих ал-Жамол ва фатвоих ал-Жалол”, “Ал-Усул ал- ашора”, “Рисолатут-турюжаби” каби 30 га яқин ноёб асарлар мавжуд. Унинг тариқатида динийлик билан дунёвийлик чамбарчас боғланиб кетган. Унинг асарларидаги кишиларнинг ҳалоллик, одамийлик, молу-дунёга хирс қўймаслик, ўз ножўя ишларидан тавба қилишдек аҳлоқий-ғоявий, тарбиявий талаб-қоидалар бизнинг кунларимизда ҳам ғоятда муҳим аҳамиятга моликдир.

Ўз даврининг комил инсони Баҳовуддин Нақшбанд ҳақида гапирадиган бўлсак, аввало у асос солган Нақшбандийликнинг асосий моҳияти “Қўл ишда, Аллоҳ дилда”, “Кам егил, кам ухла ва кам гапир!” деган улуғ насиҳатлари ўта ҳаётийдир. Нақшбандия таълимоти ҳалол меҳнат қилишга, деҳқончилик, ҳунармандчилик, савдо-сотиқ, илм-маърифат, хаттотлик, бадиий адабиёт, мусиқа билан шуғулланиш каби фойдали касб-ҳунарли ва хайрли ишлар сари дават этади.

Буюк алломаларимиз ўз ижод, изланишларида бевосита қадимги маданият меросга таяндилар. Ислом бутун маданиятга, тилга, удум-анъаналарга маълум даражада ўз таъсирини ўтказган бўлсада, унинг моҳияти ўзгармади. Бу халқимизга хос эзгулик, мехр-шафқат, инсонпарварлик, ҳайр-мурувват, оқкўнгиллик, бағрикенглик, илмга ташналик, ўзга халқларга ишонч эхтиром фазилатларидир.

Юрт ободончилиги, мамлакат равнақи, қудратининг юксалиши давомида унда табиий равишда маънавий маданият, илм-фан ривожи хам жадал суръатлар билан кўзга ташланиб бордики, бунинг натижасида бу заминдан ўз элини шон-шарафга буркаган, дунёга довруғ таратган машҳур алломалар, илм-фан юлдузлари етишиб чиқдилар. Ўрта Осиёда IХ-ХII асрларда юз берган илк Уйғониш даври ва унда яшаб ўтган буюк алломаларимиз ҳақида хулоса қилиб шуни айтишимиз мумкин-ки, бу давр худди Европадагидек янги сиёсий-иқтисодий жараён, яъни капиталистик ишлаб чиқариш муносабатлари билан боғлиқ бўлган ҳолда юз берди ва Европа Ренессансининг вужудга келишида ўзининг катта таъсирини кўрсатди ҳамда жаҳон маданияти тарихида сўнмас из қолдирди.

Бу давр дунёвий илм-фанининг яна бир муҳим ютуғи шундаки, араб ва ажам олимларининг катта саъй-харакатлари, изланишлари туфайли юнон, лотин, миср, хинд тилларида битилган сон-саноқсиз ноёб илмий асарлар, қўлёзмалар топилиб, улар араб тилига таржима этилди ва хаётга ижодий татбиқ этила борди.

Бу замин ҳудудларининг қулай жуғрофий минтақа, Буюк ипак йўлининг муҳим чоррахаларида жойлашганлиги, унинг ғарб билан Шарқни боғлашдаги алоҳида ўрни, қолаверса, улуғ аждодларимизнинг бунёдкорлик, яратувчилик салоҳияти - булар унинг бағрида аста-секин хайратланарли моддий ва маънавий ўзгаришларни юзага чиқара борди.

Бу нарса даставвал, шаҳарлар ҳаётининг ўсишида, савдо-сотиқ, ҳунармандчилик ривожида, мусулмон маданиятига оид маҳобатли иншоотлар, миноралар, мақбаралар, саройлар қурилишида, ипак йўли чорраҳалари бўйлаб кўплаб карвонсаройлар, работу сардобалар (уларнинг қолдиқлари Малик, Мирзачўл ва бошқа жойларда ҳам учрайди) бунёд этилишида яққол кўринди. Масалан: биргина Хоразм воҳасида Х асрда 10 та шаҳар мавжуд бўлган бўлса, ХИ асрга келиб уларнинг сони 40 тага етади.

Бухоронинг “Қуббатул ислом” - ислом динининг гумбази деган номга, Самарқанднинг эса ер юзининг сайқали номига сазовор бўлганлиги фикримиз далилидир.

Тарихчи Абу Мансур Ас-Саолибий (961-1038) ҳам Бухоро ҳақида мана бу сўзларни бежиз айтмаган бўлса керак: “Бухоро Сомонийлар давридан бошлаб, шон-шухрат макони, салтанат каъбаси ва замонасининг илғор кишилари жамланган, ер юзи адибларининг юлдузлари порлаган ҳамда ўз даврининг фозиллари йиғилган жой эди”.